People’s United Party

De **People’s United Party** (PUP) is en polietsche Partei ut Belize. Siet 2020 stellt se mit Johnny Briceño den Premierminister von Belize.

## Programm

De PUP hett en soziaaldemokraatsch Programm un steiht licht links von de Midd.

## Historie

Belize weer bet 1981 as Brietsch-Honduras en Kolonie von Grootbritannien. In de Johren 1940 hebbt sik in düsse Kolonie de eersten Gewerkschaften billt, de sik gegen de Briten stellt hebbt un Pro-Unafhängigkeit weren. Ok in’n Stadtraad von Belize-Stadt hebbt sik Kräft sammelt, de gegen den Status quo weren. Fre’e Wahlen hett dat to düsse Tied in Brietsch-Honduras noch nich geven.

An’n 31. Dezember 1949 hett de Guvernör von Brietsch-Honduras beslaten, dat de Brietsch-Honduras-Dollar afweert warrn schall. Dat hett de Arbeiders in Brietsch-Honduras opbröcht. As Reakschoon hett sik in’n Januar 1950 dat People’s Committee grünnt, in dat sik vele Lüüd tohoopfunnen hebbt, de in Oppositschoon to de brietsche Överheit stünnen. De Stimmung in dat Land is in düsse Tied jümmer wedder hoogkaakt. 

Ut dat People’s Committee rut hett sik an’n 29. September 1950 de People’s United Party billt, wat de eerste Partei in Brietsch-Honduras överhaupt weer. Eersten Parteibaas weer John Smith. Ok in de Gewerkschaft General Workers’ Union (GWU) hebbt sik de sülven Kräft dörsett, so dat GWU un PUP von 1950 af an as twee Telgen von de sülve Grupp ansehn worrn sünd. Wichtige Föhrers in düsse Tied weren Leigh Richardson, Philip Goldson un George Cadle Price.

An’n 21. August 1951 hett sik de National Party (NP) billt, in de sik Kräft organiseert hebbt, de för den brietschen Status quo weren. Düsse Partei weer en reine Gegenreakschoon op de PUP.

Von Oktober 1951 bet August 1952 weren Richardson un Goldson as „Opröhrer“ in Haft för en Artikel in dat *[[Belize Billboard]]*, in den se an’n 17. Juni 1951 schreven harrn *There are two roads to self government (Independence). Evolution and Revolution. We are now trying evolution.* („Dat gifft twee Weeg, de na de Sülvsverwaltung (Unafhängigkeit) föhrt. Evolutschoon un Revolutschoon. Wi versöcht dat opstunns mit Evolutschoon.“). Dat is von de brietsche Verwaltung so utleggt worrn, dat Goldson un Richardson as nächsten Schridd en Revolutschoon andrauht.

Nadem Richardson ut de Haft freekamen is, is he PUP-Parteibaas worrn. John Smith harr sien Amt freewillig afgeven un hett sik von de PUP afwennt.

As Reakschoon op de Dynamik, de sik in Brietsch-Honduras billt harr, hebbt de Briten as Togeständnis för 1954 de eersten allgemenen Wahlen to en Legislativversammlung ansett. Bi de Parlamentswahl 1954 hett sik de PUP dörsett un acht von de negen wählten Maten stellt (tosätzlich hett dat noch dree Personen geven, de dör Amt Maat von de Legislativversammlung weren (Koloniaalssekretär, Generaalstaatsanwalt un Finanzsekretär), un dree Maten, de beropen worrn sünd.

1956 hett binnen de PUP de Flögel ünner George Cadle Price de Bavenhand kregen un Price hett dat Amt as Parteibaas von Leigh Richardson övernahmen. Dorüm sünd en Reeg Maten von’n Richardson/Goldson-Flögel ut de PUP rut un hebbt an’n 4. Oktober 1956 de Honduran Independence Party (HIP) grünnt. Ut de HIP is 1958 de National Independence Party (NIP) worrn un 1973 de United Democratic Party (UDP).

Goldson weer Rutgever von dat *Belize Billboard*. Nadem he de PUP verlaten hett, hett de Partei as neet Parteiorgaan denn dat Bladd *[[The Belize Times]]* grünnt, dat bet vondaag (Stand 2019) rutkummt.

Liekers kunn de PUP bi de Parlamentswahl 1957 all negen Seten winnen.

Nadem Brietsch-Honduras 1961 en ne’e Verfaten kregen hett, kunn de PUP mit George Cadle Price ok den Eersten Minister (later Premier un noch later Premierminister) stellen. Price is bet 1984 Premierminister bleven un hett dat Land 1981 in de Unafhängigkeit von Grootbritannien föhrt.

Bi de Parlamentswahl 1984 kunn sik denn de Oppositschoonspartei United Democratic Party ünner Manuel Esquivel dörsetten, so dat de PUP von 1984 bet 1989 dat eerste Maal in de Oppositschoon seten hett. Bi de Wahl 1989 kunn de PUP sik wedder dörsetten un Price is nochmaal Premierminister worrn. Bi de Wahl 1993 hett sik wedder de UDP ünner Esquivel dörsett un de PUP weer in de Oppositschoon.

1996 hett Said Musa George Cadle Price as Parteibaas aflööst un Musa hett mit de PUP denn de Wahlen 1998 un 2003 wunnen.

Bi de Wahl 2008 dorgegen kunn sik wedder de UDP ünner Dean Barrow dörsetten un de PUP hett sietdem in de Oppositschoon seten.

## Parteibaas

* 1950–1952: John Smith
* 1953–1956: Leigh Richardson
* 1956–1996: George Cadle Price
* 1996–2008: Said Musa
* 2008–2011: Johnny Briceño 
* 29. Oktober 2011–31. Januar 2016: Francis Fonseca
* 31. Januar 2016–: Johnny Briceño

## Wahlen

### Repräsentantenhuus

## Weblenken

* Websteed von de PUP (engelsch)